b'\n_START_ARTICLE_\nBlommenholm\n_START_PARAGRAPH_\nBlommenholm\xc2\xa0er et tettbygd villastr\xc3\xb8k som ligger mellom Sandvika og H\xc3\xb8vik i B\xc3\xa6rum kommune, 11\xc2\xa0km s\xc3\xb8rvest for Oslo._NEWLINE_Blommenholm best\xc3\xa5r i dag av flere omr\xc3\xa5der; Bjerk\xc3\xa5sen, Prest\xc3\xa5sen, Engerjordet, Sj\xc3\xb8holmen, samt deler av Sandviks\xc3\xa5sen og L\xc3\xb8kke\xc3\xa5sen i tillegg til de opprinnelige jordene rundt gamle Blommenholm hovedg\xc3\xa5rd. Str\xc3\xb8ket b\xc3\xa6rer preg av villaer med store hager, selv om det de siste \xc3\xa5rene har blitt en vesentlig fortetting. Det er flere gr\xc3\xb8ntarealer i omr\xc3\xa5det, spesielt kan nevnes Birkelunden og v\xc3\xa5tmarken rundt Engervannet. Per 2015 bor det dr\xc3\xb8yt 3200 personer i omr\xc3\xa5det dekket av postadressen 1365 Blommenholm._NEWLINE_Blommenholm skole er fra 1963 og ble utvidet i 1972 og 2002. Skolen ligger der hovedg\xc3\xa5rden med hager l\xc3\xa5 inntil v\xc3\xa5ningshuset brant i 1956. Det er per 2015 ca. 315 elever ved skolen, og elevene g\xc3\xa5r over til Ramstad skole etter 7. klasse._NEWLINE_H\xc3\xb8vik Blommenholm L\xc3\xb8keberg skolekorps er det lokale skolekorpset med rundt 90 medlemmer rekruttert fra de tre barneskolene. Korpset ble stiftet i 1924._NEWLINE_Lokaltoget p\xc3\xa5 Drammenbanen stanser p\xc3\xa5\xc2\xa0Blommenholm stasjon, bygget i 1909. Det er i dag ingen butikker p\xc3\xa5 Blommenholm, men tidligere var det en kolonialbutikk ovenfor Engerjordet.\xc2\xa0_NEWLINE_Blommenholm og Sandvika Tennisklubb, stiftet 1933, eier en av Norges st\xc3\xb8rste tennisanlegg ved Engervannet, med Nordens st\xc3\xb8rste hall vinterstid.\xc2\xa0_NEWLINE_Ved Solvikbukten ligger Blommenholm B\xc3\xa5tforening som ble stiftet 1949. Foreningen har per i dag (2015) brygge- og opplagsplass til rundt 500 b\xc3\xa5ter.\n_START_SECTION_\nHistorie\n_START_PARAGRAPH_\nBlommenholm har sin opprinnelse i arealene underlagt Blommenholm hovedg\xc3\xa5rd. G\xc3\xa5rden het tidligere Uxah\xc7\xabfu\xc3\xb0 og ble ryddet i eldre jernalder. Uxah\xc7\xabfu\xc3\xb0 blir f\xc3\xb8rste gang nevnt i et vitnebrev fra 1365, der Jon Thoraldsson byttet til seg en part i Uxah\xc7\xabf\xc3\xb0i. G\xc3\xa5rdsbruket blir s\xc3\xa5 skilt ut fra Nes\xc3\xb8ygodset. Navnet Uxah\xc7\xabf\xc3\xb0i kommer muligens av Sandviks\xc3\xa5sens profil, som kan minne om et oksehode.\xc2\xa0 F\xc3\xb8rste gangen navnet Blommenholm (eg. Blommersholm) er nedtegnet er i 1819-20 i forarbeidet til matrikkelen av 1838. Navnet er ikke sikkert forklart, men det er muligens p\xc3\xa5virket av det svenske g\xc3\xa5rdsnavnet Blomsholm i Bohuslen._NEWLINE_I 1903 kj\xc3\xb8pte Christian Homan Blommenholm hovedg\xc3\xa5rd, og la tomter ut for salg. Mange tomter ble ikke solgt f\xc3\xb8r Blommenholm stasjon ble bygget og Drammenbanen fullf\xc3\xb8rt i 1911. Samme \xc3\xa5r ble Blommenholm vel stiftet, og vellet strekker seg i dag fra sj\xc3\xb8en og Sj\xc3\xb8holmen i s\xc3\xb8rvest, via Stasjonsveien i \xc3\xb8st og til Engervannet og Engerjordet i nord\xc3\xb8st. Mange tomter ble solgt p\xc3\xa5 slutten av 1930-tallet, mens husene ofte ikke ble oppf\xc3\xb8rt f\xc3\xb8r flere \xc3\xa5r etter 2. verdenskrig pga. byggerestriksjoner og mangel p\xc3\xa5 materialer i landet. Per i dag (2015) er det 486 husstander i vellet , mens det p\xc3\xa5 hele Blommenholm, som ogs\xc3\xa5 inkluderer Engerjordet og deler av L\xc3\xb8kke\xc3\xa5sen er rundt det dobbelte._NEWLINE_Kong Sverre\xc2\xa0skal if\xc3\xb8lge Sverres saga ha ridd med sine menn gjennom omr\xc3\xa5det vinteren 1200. Mennene gjemte seg oppunder Sandviks\xc3\xa5sen bak Engervannet, derav navnet Sverrestien p\xc3\xa5 veien langsmed \xc3\xa5sen fra Sandvika mot Blommenholm skole.'